Foto: FAH

POTPREDSJEDNICA Vlade i ministrica socijalne politike i mladih Milanka Opačić rekla je u četvrtak, odgovarajući na novinarsko pitanje o gladnoj djeci, da je kriza koja traje već osam godina uzela danak jer dio ljudi sve teže živi, a problem gladi se u najvećem dijelu odnosi na djecu romske populacije i osobe bez državljanstva kojima se ne može isplatiti socijalna pomoć.



"Kriza koja traje već osam godina uzela je danak kod određenog broja ljudi i zato idemo na otpis dugova kako bi im bar malo olakšali", izjavila je Opačić novinarima. S druge strane, navela je, i Centri za socijalnu skrb imaju načina da kroz jednokratne pomoći pomognu obiteljima kako im djeca ne bi bila gladna.

Gladna uglavnom romska djeca



"Riječ je u najvećem dijelu o djeci romske populacije i onima koji nemaju riješeno državljanstvo pa im, kao ni u jednoj zemlji EU-a, ne možemo dati socijalnu pomoć", objasnila je Opačić dodajući da se problem nastoji ublažiti kroz poticanje rada udruga koje provode projekte za borbu protiv siromaštva.



U slijedećoj ćemo godini nastojati ojačati te projekte, rekla je Opačić napomenuvši kako je Vlada svjesna da siromaštva u Hrvatskoj ima, pa je zato i usvojila Strategiju borbe protiv siromaštva.



Odgovarajući na pitanje jesu li na oprost duga građanima pristali teleoperateri i hoće li se visina iznosa oproštenog duga od 10.000 tisuća kuna povećati, Opačić je najavila za idući četvrtak sastanak s predstavnicima teleoperatera i povećanje gornje granice duga kad je riječ o dugu prema državi.

Moratorij na dugovanja ugroženih?



Postoji i mogućnost da se, ako ne bude dogovora, donese zakon kojim bi se na sva dugovanja određene skupine građana stavio moratorij, rekla je.



Teleoperateri drže najveći dio dugova, pa se nadam da će prestati inzistirati na njihovu vraćanju i shvatiti, kao banke i komunalne tvrtke, da se neće uspjeti naplatiti, poručila je Opačić i pozvala teleoperatere na "malo socijalne odgovornosti".



Nikoga ne možemo prisiliti da otpiše dugove, ali možemo uvesti moratorij, odnosno donijeti zakon kojim bi se propisalo da se dugovi ne mogu naplaćivati kroz određeni broj godina, čime bi građane zaštitili barem na neko vrijeme. Ako bi naredili da se dugovi otpišu, moglo bi doći do ustavnih tužbi, kazala je Opačić.

Nije mi bila namjera diskriminirati

Tekst se nastavlja ispod oglasa

U povodu komentara koji su se pojavili u nekim medijima da je svojom izjavom diskriminirala Rome, potpredsjednica Vlade Milanka Opačić izrazila je žaljenje ako je njezina izjava o problemu siromašne djece pogrešno protumačena jer joj, ističe, nije bila namjera diskriminirati bilo koga već ukazati na socijalni problem Roma.

"Izražavam žaljenje ako je moja današnja izjava o problemu siromašne djece krivo protumačena. Nije mi bila namjera diskriminirati bilo koga, već upravo suprotno, ukazati još jednom na socijalni problem Roma kao društvene skupine koja je i po posljednjem UNICEF-ovom istraživanju apostrofirana kao skupina s najvećim rizikom od teškog oblika siromaštva djece", navodi Opačić u priopćenju objavljenom u četvrtak.

Romi u začaranome krugu niskog obrazovanja



Uz to dodaje da je kao ministrica i predsjednica Odbora za Rome u posljednje tri godine mandata potencirala da Romi izađu iz začaranog kruga niskog obrazovanja koje generira nezaposlenost, a nezaposlenost pak stavlja u težak položaj romsku djecu.



"Tome u prilog govori i činjenica da je Ministarstvo socijalne politike i mladih samo u ovoj godini izdvojilo 6 milijuna kuna za programe i projekte usmjerene suzbijanju siromaštva i prevenciji socijalne isključenosti", ističe ministrica Opačić.



